

VÝZVA NA PREDKLADANIE ŽIADOSTÍ O POSKYTNUTIE POMOCI V RÁMCI INKUBAČNÉHO PROGRAMU NÁRODNÉHO PROJEKTU NPC V REGIÓNOCH

Inkubátor - Virtuálne členstvo

Potrebujete pomôcť na začiatku Vášho podnikania, aby ste sa vyhli zbytočným chybám? Ste na správnej adrese! Získajte členstvo v Inkubátore a my Vás nasmerujeme tým správnym smerom.

**Výzva je otvorená.**

Slovak Business Agency ako Vykonávateľ (ďalej len „**Vykonávateľ**“) Schémy na podporu malého a stredného podnikania v SR (schéma pomoci de minimis) zverejnenej v Obchodnom vestníku 166/2017 dňa 30. 08. 2017, v aktuálnom znení Schémy na podporu malého a stredného podnikania v SR v znení dodatku č. 1 (schéma pomoci de minimis) Schéma DM – 8/2017 zverejnenej v Obchodnom vestníku 124/2018 dňa 28. 06. 2018 (ďalej len „**Schéma**“), vyhlasuje v mene Ministerstva hospodárstva Slovenskej republiky ako poskytovateľa pomoci *Výzvu na predkladanie žiadostí o poskytnutie pomoci v rámci Inkubačného programu Národného projektu NPC v regiónoch,* poskytovanú v rámci implementácie Národného projektu NPC v regiónoch, Prioritná os 3 OP VaI, kód ITMS2014+:313031I870 (ďalej len „**Projekt**“), v súlade s Komponentami 10 písmeno b) a 11 Schémy vo forme prihlásenia sa do Inkubátora - Virtuálne členstvo v Inkubačnom programe (ďalej len **„Výzva“**).

Projekt je realizovaný prostredníctvom Operačného programu Výskum a inovácie, a vytvára ucelený systém komplexnej podpory vzniku a rozvoja potenciálnych, a existujúcich malých a stredných podnikov v SR.

**V rámci tejto Výzvy ponúkame právnickým osobám - podnikateľom a fyzickým osobám - podnikateľom, bez ich spolufinancovania, možnosť získať Virtuálne členstvo v Inkubačnom programe.**

Do Výz*vy* je možné zapojiť sa podaním *Žiadosti o účasť v Inkubačnom programe – Virtuálne členstvo* vrátane jej príloh (ďalej len „**Žiadosť**“), a to podľa podmienok uvedených v tejto Výzve.

1. **Podmienky a kritéria účasti:**

Inkubačný program (Komponent 10 písmeno b) a Komponent 11 Schémy) je určený pre začínajúcich podnikateľov – registrovaných a overených klientov NPC, ktorí spĺňajú najmä nasledovné podmienky:

* sú právnickou osobou alebo fyzickou osobou, ktorá je podnikateľom v zmysle ustanovenia § 2 ods. 2 písm. a), b), c)[[1]](#footnote-1) zákona č. 513/1991 Zb. Obchodný zákonník v znení neskorších predpisov, založenou a existujúcou podľa práva Slovenskej republiky, ktorá v čase podania Žiadosti má **maximálne 3 roky** od registrácie v Obchodnom registri SR, Živnostenskom registri SR alebo inom registri oprávňujúcom na podnikanie;
* spĺňajú definíciu mikro, malého a stredného podniku (ďalej len „**MSP**“)[[2]](#footnote-2);
* sú podnikom podľa článku 107 ods. 1 Zmluvy o fungovaní Európskej únie, pričom podnikom v zmysle uvedeného je každý subjekt vykonávajúci hospodársku činnosť bez ohľadu na svoje právne postavenie a spôsob financovania;
* majú sídlo v prípade právnických osôb v ktoromkoľvek samosprávnom kraji Slovenskej republiky s výnimkou Bratislavského kraja alebo miesto podnikania v prípade fyzických osôb – podnikateľov v ktoromkoľvek samosprávnom kraji Slovenskej republiky s výnimkou Bratislavského kraja;
* prinášajú, resp. plánujú priniesť na trh produkt/službu s pridanou (inovatívnou) hodnotou;
* spĺňajú uvedenú podmienku: „*Celková výška pomoci de minimis jedinému podniku[[3]](#footnote-3) nepresahuje 200 000 EUR v priebehu obdobia 3 fiškálnych rokov a to aj od iných poskytovateľov, alebo v rámci iných schém pomoci de minimis. Celková výška pomoci prijímateľovi vykonávajúcemu cestnú nákladnú dopravu v prenájme alebo za úhradu nesmie presiahnuť 100 000 EUR, pričom táto pomoc sa nesmie použiť na nákup vozidiel cestnej nákladnej dopravy.*“ (Článok K, bod 3. Schémy; Príloha č. 3 Schémy – Prehľad prijatej pomoci de minimis za posledné 3 roky),

(ďalej len „**Žiadateľ**“).

1. **Virtuálne členstvo zahŕňa:**
* možnosť využívať individuálne dlhodobé poradenstvo, individuálne odborné poradenstvo, networkingové vzdelávacie podujatia zamerané na možnosť nadviazania kontaktov a vzťahov potrebných pre lepšiu realizáciu svojej podnikateľskej činnosti,
* prístup k možnostiam sprostredkovania investícií pre financovanie podnikateľských zámerov, napr. prostredníctvom fondu rizikového kapitálu, podnikateľských anjelov, mikropôžičkového programu alebo prostredníctvom iných finančných nástrojov,
* pravidelné polročné hodnotenie progresu členov Inkubačného programu pred hodnotiacou komisiou, ktorá na základe dosiahnutých výsledkov rozhoduje o pokračovaní účasti členov v programe.

Uvedený rozsah služieb je v rámci Virtuálneho členstva určený pre **maximálne 2 osoby**, ktoré reprezentujú a zastupujú[[4]](#footnote-4) Žiadateľa.

Viac informácií o službách poskytovaných v rámci služby Inkubátor – Virtuálne členstvo nájdete v implementačnom manuáli Inkubačného programu uverejneného na webovej stránke Vykonávateľa.

1. **Žiadosť a povinné prílohy pre Žiadateľov o Virtuálne členstvo v Inkubačnom programe:**

Na prihlásenie sa je potrebné vyplniť **Žiadosť** a následne zaslať všetky povinné prílohy:

1. Štartovací podnikateľský plán,
2. Popis podnikateľskej stratégie na najbližšie 3 roky,
3. Pitch video alebo .ppt/.pptx prezentáciu v dĺžke max. 3 minúty/10 strán - slajdov, kde predstavíte Váš tím a predmet podnikania,
4. Životopis štatutárneho orgánu Žiadateľa, prípadne kľúčových zamestnancov, ktorí sa zúčastnia ponúkanej služby.

**Žiadosť je záväzná, preto ju prosím vyplňte dôsledne a úplne. Všetky vyššie uvedené prílohy sú povinné. Nedoručenie ktorejkoľvek z príloh sa klasifikuje ako doručenie neúplnej Žiadosti. V prípade dožiadania doplňujúcich informácií zo strany Vykonávateľa, je Žiadateľ povinný tieto prílohy doručiť. Kompletná Žiadosť sa spolu s ostatnými podkladmi predkladá výberovej komisii.**

1. **Jednotlivé kroky a kritériá nevyhnutné pre získanie pomoci:**

Prihlásiť sa do Inkubačného programu je možné nasledovne:

* Prihlásiť sa do Inkubačného programu je možné elektronicky.
* Po absolvovaní registrácie na internetovej adrese [www.npc.sk](http://www.npc.sk), je potrebné v časti Výzvy vyplniť Žiadosť, a spolu s povinnými prílohami odoslať Žiadosť Vykonávateľovi podľa pokynov uvedených na internetovej adrese [www.npc.sk](http://www.npc.sk). Po preverení splnenia všetkých podmienok, budete vyzvaní k podpisu Žiadosti. Právo podpísať túto Žiadosť má osoba oprávnená konať v mene Žiadateľa.
* Žiadosť bude po ukončení prihlasovania vyhodnotená v dvoch kolách, pričom 1. kolo pozostáva z overenia dodržania formálnych podmienok a zaslaných dokumentov a 2. kolo prebieha po splnení podmienok 1. kola prostredníctvom zasadnutia výberovej komisie, ktorá posudzuje predložené Žiadosti. Zasadnutia výberovej komisie sa zúčastnia aj Žiadatelia, ktorí na ňom odprezentujú svoje podnikanie a dôvod záujmu o Virtuálne členstvo v Inkubačnom programe.
* Stanovisko výberovej komisie o prijatí/neprijatí do Inkubačného programu bude zaslané do 7 pracovných dní od oznámenia výberovej komisie o výsledku 2. kola, **pričom Žiadateľ berie na vedomie, že na poskytnutie pomoci nie je právny nárok**. Zoznam schválených/neschválených Žiadostí bude zverejnený na webovom sídle Vykonávateľa Schémy.
* Vykonávateľ uzavrie s úspešným Žiadateľom zmluvu (ďalej len „**Zmluva**“), na základe ktorej bude môcť využívať pomoc a služby Inkubačného programu. Žiadateľ sa nadobudnutím účinnosti Zmluvy stáva Prijímateľom (ďalej len „**Prijímateľ**“), pričom za deň poskytnutia pomoci sa považuje deň nadobudnutia účinnosti Zmluvy.
1. **Hodnotenie a výber Žiadateľov:**

Komisia určí termín, počas ktorého sa úspešní Žiadatelia z 1. kola budú môcť zúčastniť 2. kola výberového procesu. Organizácia termínu zasadnutia výberovej komisie je v kompetencii Vykonávateľa a zmena termínu je zo strany Vykonávateľa možná. Neúčasť Žiadateľa na osobnom pohovore znamená vyradenie jeho Žiadosti z výberového procesu.

Výber Žiadateľov o účasť v Inkubačnom programe bude realizovaný na základe posúdenia relevantnosti Žiadosti pomocou nasledovných kritérií:

* riešenie, originalita a inovatívnosť podnikateľského nápadu;
* potenciál a kvalita štartovacieho podnikateľského plánu a podnikateľskej stratégie;
* model podnikania, kvalita predmetu podnikania a jeho realizovateľnosť na trhu;
* kvalita a schopnosti manažmentu/realizačného tímu.
1. **Termíny uzávierok:**

Termín uzavretia Výzvy je 28. 02. 2019

1. **Ostatné podmienky:**
* Prijímateľmi sú fyzické osoby alebo právnické osoby, ktoré sú podnikateľmi podľa ustanovenia § 2 ods. 2 písm. a), b), c)[[5]](#footnote-5) zákona č. 513/1991 Zb. Obchodný zákonník v znení neskorších predpisov založené a existujúce podľa práva Slovenskej republiky.
* Od ich vzniku v čase podania Žiadosti neuplynuli viac ako 3 roky a zároveň sú podnikom v zmysle článku 107 ods. 1 Zmluvy o fungovaní Európskej únie.
* Prijímateľmi sú podnikateľské subjekty, ktoré spĺňajú definíciu MSP ku dňu podania Žiadosti v zmysle definície uvedenej v prílohe I Nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 Zmluvy o fungovaní Európskej únie.
* Pomoc nemôže byť poskytnutá Prijímateľovi, voči ktorému sa uplatňuje vrátenie štátnej pomoci na základe rozhodnutia Európskej komisie, v ktorom bola táto štátna pomoc označená za neoprávnenú a nezlučiteľnú s vnútorným trhom.
* Prijímateľom nemôže byť podnik, ktorý bol právoplatne odsúdený v zmysle zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov.
* Prijímateľom nemôže byť podnik, ktorý je dlžníkom voči štátu (t. j. má nevysporiadané daňové odvody, evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie).
* Prijímateľom nemôže byť podnik, voči ktorému je vedené konkurzné konanie, je v konkurze, v likvidácii, v reštrukturalizácii a bol proti nemu zamietnutý návrh na vyhlásenie konkurzu pre nedostatok majetku.
* Prijímateľom nemôže byť podnik, voči ktorému je vedený výkon rozhodnutia (napr. podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, a/alebo zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov).
* Prijímateľom nemôže byť podnik, ktorý porušil zákaz nelegálnej práce a nelegálneho zamestnávania v predchádzajúcich 3 rokoch.
* Prijímateľom nemôže byť podnik, ktorý nemá vysporiadané finančné vzťahy so štátnym rozpočtom.
* Prijímateľom nemôže byť podnik, ktorý patrí do skupiny podnikov, ktoré sú považované za jediný podnik podľa článku 2 ods. 2 Nariadenia Komisie (EÚ) č. 1407/2013 o uplatňovaní článkov 107 a 108 Zmluvy o fungovaní Európskej únie na pomoc de minimis. V opačnom prípade predloží údaje o prijatej pomoci de minimis za všetkých členov skupiny podnikov, ktoré s podnikom tvoria jediný podnik.
* Pomoc sa vzťahuje na všetky odvetvia hospodárstva okrem sektorov vyradených z rozsahu pôsobnosti pomoci de minimis, definovaných v článku G) Schémy. (<http://www.sbagency.sk/sites/default/files/schema_na_podporu_maleho_a_stredneho_podnikania_v_sr-dod1_0.pdf>).
* Pomoc sa v zmysle tejto Výzvy nevzťahuje na Žiadateľa, ktorý je subjektom územnej samosprávy vykonávajúcim hospodársku činnosť[[6]](#footnote-6).
* Ostatné podmienky ako aj ďalšie podmienky deklaruje Žiadateľ vyhláseniami bližšie uvedenými v Schéme a/alebo v Žiadosti.
* Prijímateľ je povinný poskytnúť Vykonávateľovi osobné údaje štatutárneho zástupcu, kontaktnej osoby a poverených osôb v rozsahu: titul, meno, priezvisko, telefonický kontakt a e-mail. Údaje budú spracované na účel poskytnutia pomoci v zmysle Schémy a Zákona č. 292/2014 Z. z. o príspevku poskytovanom z európskych štrukturálnych a investičných fondov, na obdobie 10 rokov od ukončenia Projektu. Ukončením Projektu sa rozumie odovzdanie poslednej Následnej monitorovacej správy. Podrobnosti o Ochrane osobných údajov nájdete na webovom sídle Vykonávateľa <http://www.sbagency.sk/ochrana-osobnych-udajov-0>.

Projekt je financovaný z prostriedkov Európskej únie v súlade so zákonom č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonovv znení neskorších predpisov a v súlade s príslušnou riadiacou dokumentáciou upravujúcou implementáciu národných projektov realizovaných v gescii Ministerstva hospodárstva Slovenskej republiky. V rámci tejto Výzvy sa jedná o nefinančnú formu pomoci, ktorá je poskytovaná v zmyslezákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).Viac informácií o tomto zákone nájdete na http://www.statnapomoc.sk/wp-content/uploads/2015/12/Zakon-c-358-2015.pdf.

Prijímateľovi je poskytnutá pomoc de minimis. Ide o nepriamu formu pomoci, ktorá je poskytovaná vo výške 100% nákladov spojených s využívaním Virtuálneho členstva Inkubátora z prostriedkov Projektu, v rámci hlavnej aktivity 1. Národné Podnikateľské Centrum v 7 samosprávnych krajoch Slovenskej republiky, s výnimkou Bratislavského samosprávneho kraja, podaktivity 1.6 Inkubačný program NPC v regiónoch Slovenska (IP). Všetky dodatočné výdavky si hradí Prijímateľ sám. Informácie o povinnostiach MSP súvisiacich s pomocou de minimis nájdete na <http://www.statnapomoc.sk/>.

Projekt realizuje **Vykonávateľ** v spolupráci s **Centrom vedecko-technických informácií SR (CVTI SR). Viac o službách pre podnikateľov aj nepodnikateľov nájdete na webovej stránke NPC.**

**Vykonávateľ** si vyhradzuje právo túto Výzvu zrušiť a/alebo zmeniť.

**Kontaktné údaje pre záujemcov:**

Banskobystrický kraj: ip.bb@npc.sk

Košický kraj: ip.ke@npc.sk

Nitriansky kraj: ip.nr@npc.sk

Prešovský kraj: ip.po@npc.sk

Trenčiansky kraj: ip.tn@npc.sk

Trnavský kraj: ip.tt@npc.sk

Žilinský kraj: ip.za@npc.sk

**Slovak Business Agency**

Karadžičova 2

811 09 Bratislava

agency@sbagency.sk

tel.: +421 220 363 100

1. písm. c) okrem neregulovaných slobodných povolaní - fyzických osôb vykonávajúcich činnosť podľa Autorského zákona č. 185/2015 Z. z. v znení neskorších predpisov. [↑](#footnote-ref-1)
2. podnikateľské subjekty, ktoré spĺňajú definíciu MSP ku dňu podania Žiadosti v zmysle definície uvedenej v prílohe I Nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy. [↑](#footnote-ref-2)
3. v zmysle Nariadenia Komisie EÚ č. 1407/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc *de minimis* (ďalej len „nariadenie *de minimis*“); Ú. v. EÚ L 352, 24.12.2013, s. 1-8. [↑](#footnote-ref-3)
4. Vzťah účastníkov - fyzických osôb k Žiadateľovi je možné preukázať na základe existujúceho pracovnoprávneho vzťahu, majetkovej účasti, prípustná forma je taktiež člen štatutárneho orgánu Žiadateľa resp. prokurista. [↑](#footnote-ref-4)
5. písm. c) okrem neregulovaných slobodných povolaní fyzických osôb vykonávajúcich činnosti podľa zákona č. 185/2015 Z. z. Autorský zákon v znení neskorších predpisov. [↑](#footnote-ref-5)
6. V súlade s judikatúrou Súdneho dvora Európskej únie je hospodárskou činnosťou každá činnosť, ktorá spočíva v ponuke tovaru a služieb na trhu. [↑](#footnote-ref-6)